Llíria invertix 150 mil euros en la repavimentació de camins rurals
29 de novembre de 2019

El regidor de Mobilitat i Camins, Paco García, ha informat que l'Ajuntament de Llíria ha dut a terme una inversió de prop de 150 mil euros en les obres de millora i reasfaltat de diversos camins rurals en la zona del terme municipal pròxima a la població de Casinos.

Concretament, s'han realitzat dues actuacions: una d'elles en el Camí ‘Pirotècnia el Gat’, sobre un traçat de 1.200 metres de longitud i el camí de la Masia de Ferriol, en un traçat de 1.860 metres de longitud i amb un pressupost pròxim als 125 mil euros. L'altre treball s'ha centrat en la travessia del Camí de la Iessa al desaiguador, en un traçat de 450 metres de longitud i amb una inversió pròxima als 25 mil euros.

Estes actuacions havien sigut reclamades per veïns i el propi Ajuntament de Casinos, així com per molts dels propietaris de terres d'esta zona del terme municipal de Llíria que limita amb esta població veïna, ja que sobre estes vies feia dècades que no s'havia actuat i es trobaven en un estat bastant deficient.

L'edil de Mobilitat i Camins de Llíria, ha manifestat que, “l'ajuntament amb el suport de la Diputació de València, a través del Pla de Camins Rurals 2018-19, ha prioritzat estes actuacions per a condicionar les vies rurals del municipi, amb la finalitat de facilitar el trànsit i l'accés a les finques rústiques d'estes zones”.

Així mateix, García ha afirmat que “és un objectiu de la regidoria la millora progressiva de la xarxa de camins agrícoles, per la qual cosa s'ha adquirit nova maquinària i equips que ajudaren a anar incrementat, en la mesura que siga possible, este tipus d'actuacions en les vies rurals del municipi”.